Димчо Дебелянов
В тъмницата

chitanka.info

О, неволя — да крееш

на неволите раб,

да възпламеняваш и тлееш —

ту всесилен, ту слаб.

Тук обжегнат от зноя,

там помръзнал в студа,

надломяван от своя

и от чужда вражда.

Да тъгуваш по скрити,

неизгрели слънца,

сам понесъл тъгите

на мильони сърца.

Като воин в тъмница

да не можеш — пленен,

да развържеш десница

в гняв безумно-свещен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.